Patru județe, sub avertizări cod galben de viscol în următoarele ore. Rafale de peste 100 km/h lovesc în zona de munte
Administrația Națională de Meteorologie avertizează că în zonele montane din patru judeţe este vânt foarte puternic. Au fost emise alerte cod galben potrivit cărora, la peste 1.800 de metri, vor fi intensificări ale vântului care vor depăși la rafală 90...100 km/h.
Meteorologii au emis atenţionări cod galben de vânt puternic, cu viteze care vor depăşi, la rafală, 90-100 de kilometri pe oră, în zonele de munte ale judeţelor Braşov, Argeş, Prahova și Dâmboviţa.
Viscol la munte
Avertizările sunt în vigoare până la ora 12.00. Astfel, la altitudini de peste 1.800 de metri, se vor semnala intensificări ale vântului care vor depăşi la rafală 90…100 km/h, temporar viscol.
Totodată, până la ora 9.00, în mai multe zone din județul Suceava este ceață, care determină scăderea vizibilității sub 200 m, izolat sub 50 m. Sunt vizate localităţile: Câmpulung Moldovenesc, Vatra Dornei, Gura Humorului, Broșteni, Frasin, Vama, Păltinoasa, Fundu Moldovei, Șaru Dornei, Ostra, Frumosu, Dorna Candrenilor, Pojorâta, Dorna-Arini, Crucea, Iacobeni, Sadova, Panaci, Poiana Stampei, Cârlibaba, Coșna şi Ciocănești.
În aceste zone, ceaţa favorizează, în funcție și de condițiile locale, formarea ghețușului.
Ninge abundent în centrul țării. Drumarii intervin cu utilaje și materiale antiderapante
La această oră, ninge abundent în centrul țării. DRDP Brașov intervine cu 54 de utilaje de deszăpezire în toate zonele afectate.
Până acum, au fost răspândite peste 200 de tone de materiale antiderapante. Șoferii sunt rugați să conducă prudent și să adapteze stilul de condus la condițiile de trafic.
Vremea 21 martie 2024. Zonele în care sunt anunțate ploi, lapoviță și ninsoare
În jumătatea estică a ţării, valorile termice diurne vor fi mai mici decât în mod obişnuit pentru această dată, cerul va avea înnorări şi se vor semnala precipitaţii slabe. Acestea vor fi mixte în Moldova şi în estul Transilvaniei, predominant sub formă de ploaie în Muntenia şi Dobrogea. La munte vor predomina ninsorile. În restul teritoriului, vremea va fi normală din punct de vedere termic, cerul va fi variabil şi doar cu totul izolat va ploua. Vântul va sufla slab şi moderat, cu intensificări pe parcursul zilei în zona montană înaltă (rafale de peste 70...80 km/h) şi îndeosebi în regiunile estice (viteze în general de 40...50 km/h). Temperaturile maxime se vor încadra între 5 şi 16 grade, iar cele minime între -4 şi 5 grade. La începutul şi la sfârşitul intervalului, izolat va fi ceaţă, iar noaptea pe alocuri se va produce brumă.
Prognoza meteo București
Cerul va fi temporar noros, iar în timpul zilei va ploua slab. Vântul va sufla slab şi moderat. Temperatura maximă se va situa în jurul valorii de 11 grade, iar cea minimă va fi de 0...2 grade. Spre sfârşitul intervalului va creşte probabilitatea de ceaţă şi de brumă.